作者:權德輿
標題:和李大夫西山祈雨，因感張曲江故事十韻
內容:亞相冠貂蟬，分憂統十聯。火星當永日，雲漢倬炎天。齋禱期靈貺，精誠契昔賢。中宵出騶馭，清夜旅牲牷。觸日看初起，隨車應物先。雷音生絕巘，雨足晦平阡。瀟灑四冥合，空濛萬頃連。歌謠喧澤國，稼穡遍原田。故事三臺盛，新文六義全。作霖應自此，天下待豐年。